text: حلقة الانطلاقة – راديو مساحة: معرفة نسوية متاحة
text: #000000
text: يسرّنا أن نشارك معكن حلقة الإنطلاقة لراديو مساحة: معرفة نسوية متاحة، نعرّفكن على أنفسنا وعلى مجالات اهتمامنا.
  نسعى في مساحة: معرفة نسوية متاحة إلى توفير مساحة عابرة للحدود مركزها المناطق الناطقة باللغة العربية، وإلى دعم الخطابات السياسية النسوية التقاطعية المناهضة للاستعمار.
text: #000001
text: المشاركات: نور أبو عصب، وداد عسّاف، رولى الصغير، نوف ناصر الدين، سارة وهبي، موسى الشديدي، شذى عامر.
text: #000002
text: نور: أهلا وسهلا فيكم معانا في حلقة المقدمة تعتنا لراديو مساحة. احنا في “مساحة- معرفة نسوية متاحة” حابين نعرفّكم عن أنفسنا، اليوم حابين نعرّفكم عن أهدافنا وإيش الأشي اللي بنطمحله من خلال بناء هاي الشبكة اللي عم نعملها. معاكم انا اليوم اسمي نور أبو عصب عالمة إجتماع من فلسطين وفي معانا مجموعة من المنطقة برضو عنا من أماكن مختلفة ومن فلسطين كمان وهمّي هلّق حيعرّفو عن أنفسهم.
text: #000003
text: وداد: أنا وداد عسّاف حقوقيّة ونسوية برضو من فلسطين.
text: #000004
text: نور: شكرًا وداد.
text: #000005
text: رولى: أنا رولى تونسيّة مقيمة في لبنان حاليًا بالأساس تكويني في العلوم السياسية والعدالة الانتقالية وعندي اهتمامات نسويّة والعدالة الإنجابية وما إلى ذلك...
text: #000006
text: نوف: أنا اسمي نوف ناصر الدين برضو من فلسطين عالمة إجتماع وعندي كتير إهتمام بالتقاطعية النسوية ومناهضة الاستعمار.
text: #000007
text: سارة: أنا سارة من لبنان بعتبر حالي نسويّة ما بستعمل كلمة ناشطة لأنو بعتبر انو قد ما كون عم قدّم شغل بيضل في شغل كتير كبير لازم يتقدّم ولازم ينعمل.
text: #000008
text: موسى: أنا موسى من العراق كاتب وناقد في المواضيع المختصة أو المتمحورة حول الجسد والجنسانية بشكل عام.
text: #000009
text: شذى: وانا شذى انا محامية من فلسطين مقيمة بفلسطين عندي اهتمامات حقوقية سياسية نسوية
text: #000010
text: نور: إحنا اليوم تجمّعنا معاكم واحنا متجمّعين مع بعض اليوم تحديداً بأسطنبول وتجمّعنا مع بعض عشان نعمل خطّة عملنا وبنفس الوقت عشان نعرّفكم عن انفسنا وتجمّعنا إلو عدّة أهداف واليوم حابين نحكي معكم عن الأهداف اللي احنا متجمّعين عشانها وإيش الأشي اللي بنحاول نشتغلو من خلال مساحة ويمكن من الأشياء الأساسية اللي بنفكّر فيها مهمّة ينشغل عليها هي مناهضة الأستعمار في المنطقة عنّا وعبر الأقطار وعبر العالم بشكل عام.
text: #000011
text: شذى : استمراراً لنقطتك نور كمان عشان هيك مهم انو احنا موجودين بأطار اللي بيتحدّث باللغة العربية احنا بنعرف انو اللغة العربية هي بشكل عام مهيمنة فأغلب البلدان بتتحدّث باللغة العربية ونعترف انو في ونعترف ونعرف انو في لغات تانية برضو موجودة ولكن الوضع الموجود اليوم اللي عم يكون فيه إنتاج معرفة بلغات أجنبية واللي عندها منالية للغات الاجنبية هي عادةً جاية من خلفيّة امتيازات ماليّة أو امتيازات اجتماعية اللي بتخلّيها تنكشف على مصادر معرفة معيّنة وهادا بيخلق فجوات معرفيّة، يعني بيصير اللي بشكل عام اللي معها بتعرف واللي معهاش بتعرفش فعشان هيك مهم إلنا نكون بمحل اللي بينتج معرفة باللغة العربية اللغة اللي ممكن تجمعنا في هادا المحل.
text: #000013
text: نوف: بنآمن انو النسوية التقاطعية هي نسوية اللي لازم انو احنا اللي نتبعّها احنا اللي نتبنّاها لأنه النسوية التقاطعية بتطلّع على التجارب الشخصيّة وبتطلّع إنو إحنا كأشخاص مختلفين ومختلفات بغض النظر، مختلفات بسبب العرق تاعنا بسبب اللغة بسبب الطبقة بسبب الجنسانية بسبب النوع الاجتماعي إنو إحنا ممكن نكون جايين من نفس المنطقة بس احنا عنّا تجارب مختلفة ولازم نتطلّع على تجاربنا هي الأساس للمعرفة وهي أساسنا ولازم نسيّس هي تجاربنا بسبب موقعيتنا بالعالم .
text: #000014
text: وبنفكّر كمان بالنسويّة التقاطعية ليش هي نوعية هي الأيدلوجية اللي احنا بنتبناها بالشغل اللي عم نعملو لأنو كمان بنتطلّع على إنو في أنظمة قمع اللي هي الاستعمار الابوية الرأسمالية اللي هي بتتقاطع وبتخلّي تجربتنا ممكن مختلفة بنفس الوقت ممكن انو ننصفّ مع بعض ممكن انو نكون مع بعض عشان نقدر نجابه هاي أنظمة القمع فبنقدرش نفصل تجاربنا الشخصيّة عن أنظمة القمع اللي احنا عم تقمعنا.
text: #000015
text: وداد: وبهاي النقطة فبشكل عضوي احنا مجموعة اللي هي الحدود سياسات الحكومات اللي بتمارسها ضدنا ببناء حواجز يعني وكمان بعد جسدي وذهني وفكري واحنا هون عشان نتحدّى هي السياسات القامعة.
text: #000016
text: رولى : ولأنو أنظمة القمع متداخلة متل ما كانت عمتحكي نوف عن قصة تقاطعية القضايا والأنظمة اللي بتقمعنا نحنا بنطمح انو نساهم في بناء الحراك يلي هو موجود وانو نساهم بأستمرارية الحراك النسوي وحراك الشعوب الأصليّة وحراك الشعوب الملوّنة والسمراء وكل الحراك يلي خصّو بالقضايا يلي بتشقل بعضا وعمنجرّب نفكّر كمان بالتضامن كيف بيصير وشو الفرق بين التضامن والتواطئ وبين ما يسمّى اليوم بالنشاط يعني نحنا عملنا في بناء الحراك هوي يمكن طريقة نضالية ونضال اليوم اختلف كتير عن وين كان صيرورته التاريخية لأنو أي مرّة بيكون في شي إلو إمكانيات راديكالية بيتاخد بالخطاب التعاميمي وبيصير مبتذل نوعاً ما فبتخف الإمكانيات الراديكالية تبعو فبدنا نرجع للطريقة الجذرية للنضال وكيف بتكون هي واعية بالموقعيات تبعنا المختلفة وتعتمد على الإندماج وتبنّي قضايا معينة أكتر من إنها تعتمد مثلاً سياسات اختزالية وسياسات سطحية يلّي بتعتمد القضيّة الواحدة متل سياسات الهوية مثلاً .
text: #000017
text: موسى: بالزبط ولهيك نحنا مجموعة اللي بنفكّر بأنو نقد سياسات الهوية هوي إشي مهم جداً لأنها سياسات اختزالية ولأنها سياسات بتلغي تقاطعية القمع اللي بيسقط عالأجساد بسبب هوياتهم المرّكبة بسبب ممارساتهم وتجاربهم للأشخاص المتعددة والمتنوعة وبتركّز على قضية وحدة أو تجربة وحدة بتصير هي اللي بتعبّر عن كل كيان للأشخاص وسياسات الظهور المرتبطة فيها كمان اللي بتدفش الأشخاص لمحلات اللي ممكن تتسبب بخطر عليهم بدل ما تحميهم و بدل ما تحررهم زي ما بتدعي فهادا جزء من شو بنحاول نفكفك كمان على الناس .
text: #000018
text: نوف: موسى كتير بوافق على اللي نحكى لأنو بالزات في سياسات الهوية بيصفّي الناس عمتفكّر إنو فش أشياء مرتبطة أو تجاربنا مش كتير مختلفة عن بعض بنصفّي انو نحنا عمنتطلّع بس على هويّاتنا كيف إحنا بتفرّقنا عن بعض غير إنو بنبطّل نتطلّع على أنظمة القمع اللي هي ممكن بغض النظر عن موقعيتنا ممكن بتأثر علينا نفس الشي تقريباً فكتير مهم انو نتطلّع على مش بس على إحنا عنّا هويات مختلفة وعنّا تجارب مختلفة بس برضو كيف إنو أنظمة القمع هي كمان بتأثّر علينا بنفس الشي فهادا جزء من شغلنا اللي عمنحاول نكسّره ونفكفكه.
text: #000019
text: وداد: شكراً نوف نقطة كتير مهمّة واللي بتخلّينا كمان نفكّر في كيف هي السياسات تبعت الحكومات عم تتبعها كمان لتلميع صورتها في المنابر ان كانت المحليّة إن كانت دوليّة وكمان لتغطّي على جرائمها وعلى أمور أخرى اللي هي بتخلينا مرّات ننسى إيش عم يصير معنا يوم بيوم ما نتطلّع على الجمع والرابط اللي عميكون بكل السياسات القامعة.
text: #000020
text: سارة: كمان رح نكون عمنحكي عن التضامن بالجنوب العالمي لأنو الاشخاص يلي عايشين بعالم الجنوب هنّي قادرات إنن يكونو يعني هني قادرات على إنتاج المعرفة وهني عايشين ب متل نفس القمع يعني المشترك ... فهيدا الرفض ازا بدنا نقول للبياض هوي منو آتي من العبث هوي جاية من محطات تاريخية قامعة للشعوب حتى نحنا نفرجي إنو دول عالم الجنوب قادرة إنو تكون عمتعطي معرفة فضروري نكون عم نضامن بين بعض ونكون عم ننتج المعرفة.
text: #000021
text: نور: وبالأضافة الى ذلك شكراً كتير سارة ليلي حكيتي انو لمّا بنفكّر كمان بمفهوم الجنوب العالمي ونفكّر بمفهوم الشمال العالمي ما بنفكّر فيهون بالضرورة من منطلق جغرافي او من منطلق حدودي بنفكّر فيهن من واقع مادي ملموس مختلف وبنفكّر فيهن من تحت إطار انعدام العدالة في توزيع الموارد الموجودة على هي الأرض عشان هيك برضو في جزء من اللي بنفكّر فيو إنو علاقتنا بالأرض هي وعلاقتنا بالبيئة والحدود اشي من الأشياء اللي بنحاول نفكّر فيها ونفتح حواليها محادثات.
text: #000022
text: رولى: من خلال التفكير بطريقة غير إختزالية كمان والنقطة يلي زكرتيا نور فكرة انو هناك جنوب في الشمال العالمي وهناك شمال في الجنوب العالمي فهوي منو ثنائية جغرافية أبدًا متل ما نقال هوي معقّد كثيرًا بالعصر تبع العولمة ومعقّد كثيرًا بالأنجزة يلي بتصير وهيدي الأنجزة يلي بتميّع الخطابات النضالية الراديكالية يلي اليوم عمنجرّب نواجها من خلال التضامنات عابرة الحدودية
text: #000023
text: ف بالبودكاست يلي حتسمعون أو التسجيلات الصوتية لحلقات الراديو يلي رح تكون موجودة رح يكون في كتير مواضيع يمكن من منطلق أولي أو ظاهري تكون مستبعدة انو عمينحكا فيا بأطر نسوية لأنو النسوية صارت كلمة معممة بطريقة اختزالية بس هوي فعلياً كل هيدي الإشكاليات متشابكة مع بعض ومتقاطعة مع بعض متل ما عمتقول أودري لورد يعني نحنا حيواتنا ما بنعيش حيوات ذوات اشكاليّة وحدة او ذوات مشكلة وحدة فنضالنا كمان حيحمل كل هيدولي رؤوس الأقلام أو النقاط اللي تناولناها بهيدي الحلقة.
text: #000024
text: نور: وهادا اللي بيخلينا كمان نفكّر بفكرة تانية ومن الأشياء اللي بنفكّر فيها كمان بنحب نطرحها إنو حتى لمّا بنفكّر بالبياض او الشعوب البيضاء احنا ما بنفكّر بالبياض كلوْن بالضرورة احنا بنفكر فيو كأيديولوجية، كأيديولوجية بتسعى انو يكون في الموارد محصورة في أيدي طبقات معيّنة من البشر إنو في الاختلافات المادية فحياتنا هي جاية بسبب هي الإيديولوجية.
text: #000025
text: لمشاركة المقال على
text: #000027
text: انضموا الى الحديث إلغاء الرد
text: #000028
text: البريد الإلكتروني *
text: #000029
text: الموقع الإلكتروني
text: #000030
text: احفظ اسمي، بريدي الإلكتروني، والموقع الإلكتروني في هذا المتصفح لاستخدامها المرة المقبلة في تعليقي.
text: #000031
text: نسعى إلى توفير مساحة عابرة للحدود مركزها المناطق الناطقة باللغة العربية، وإلى دعم الخطابات السياسية النسوية التقاطعية المناهضة للاستعمار. تسعى مجموعتنا إلى المساهمة في بناء حراكات نسوية تقاطعية ملائمة للسياقات المحلية المختلفة والمتعددة في المناطق الناطقة باللغة العربية. ونعتمد في ذلك إنتاج المعرفة بأشكال مختلفة، وتطوير شبكات تضامن عابرة للأوطان مع الحراكات النسوية السياسية في مناطق الجنوب العالمي، بالإضافة إلى التعلم الفاعل والمتبادل من خلال المنهجيات النسوية المعتمدة بيننا.
text: #000032
text: جميع الحقوق محفوظة ل"مساحة: معرفة نسوية متاحة" 2021
text: #000033